COM7 ลุ้นกำไร Q4 นิวไฮ “ไอโฟน14” หนุน โบรกชูเป้า 40 บ. อัพไซด์ 30%
โบรกเชียร์ “ซื้อ” หุ้น COM7 เคาะราคาเป้าหมาย 40 บ. คาดกำไรไตรมาส 3/65 แตะ 654 ลบ. เติบโต 30% พร้อมประเมินแนวโน้มไตรมาส 4/65 นิวไฮ รับรู้ยอดขายไอโฟน 14 ผ่านไปแล้ว 25 วันเติบโต 20%
COM7 ลุ้นกำไร Q3/65 แตะ 654 ล้านบาท มั่นใจ “ไอโฟน14” หนุนไตรมาส 4/65 นิวไฮ โบรกเคาะราคาเป้า 40 บ. เหลืออัพไซด์ 30%
11 ต.ค. 2565

ผู้สื่อข่าวรายงานว่าจากบทวิเคราะห์ บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ วันนี้ (11 ต.ค.65) โดยประเมินต่อ บริษัท คอมเซเว่น จำกัด (มหาชน) หรือ COM7 ว่าผลประกอบการในไตรมาส 3/65 รายได้เติบโตดีราว 20-30% เมื่อเทียบกับงวดเดียวกันของปีก่อน โดยเฉพาะจากการจำหน่าย iphone แต่ GM ลดลง เมื่อเทียบกับงวดเดียวกันของปีก่อนเหตุจากฐานสูง เพราะ mix iphone มากขึ้น และอาจจะทรงๆตัว แต่อย่างไรในไตรมาส 3/65 จะไม่มีค่าใช้จ่ายพิเศษเหมือนในไตรมาส 2/65
อีกทั้งฝ่ายวิจัยมั่นใจว่ากำไรสุทธิผ่านจุดต่ำสุดแล้วในช่วงที่ผ่านมา จึงคาดการณ์ว่ากำไรสุทธิในไตรมาส 3/65 อย่างน้อยน่าจะอยู่ที่ 654 ล้านบาท เติบโต 15% เทียบกับงวดเดียวของปีก่อน และเติบโต 5% จากไตรมาสก่อน
นอกจากนี้ประเมินแนวโน้มไตรมาส 4/65 คาดยังเติบโตได้จากงวดเดียวของปีก่อน และเชื่อจะทำ New high หลังจากยอดขาย iphone 14 ผ่านไปแล้ว 25 วันแรกนับจากวันเริ่มขายเติบโตแล้ว 20% เมื่อเทียบกับงวดเดียวของปีก่อน ขณะที่ในแง่ของรายได้เพิ่มขึ้น 7% เมื่อเทียบกับงวดเดียวกันของปีก่อน ทั้งที่รุ่น 14 plus เพิ่งจะเริ่มวางขายในไตรมาส 4/65
สำหรับประเด็นเกี่ยวกับการจับมือกับ บริษัท สบาย เทคโนโลยี จำกัด (มหาชน) หรือ SABUY คาดว่าจะมีกำไรพิเศษจากส่วนนี้เข้ามาราว 1 พันล้านบาท ซึ่งหักภาษีแล้ว ส่วนหุ้น SABUY ที่ซื้อมา 48.57 ล้านหุ้น เมื่อในช่วงไตรมาส 2/65 ที่ผ่านมาจะมีการรับรู้ส่วนขาดทุนในผลกำไรขาดทุนเบ็ดเสร็จอื่นแล้วเข้าส่วนผู้ถือหุ้น เช่นเดียวกับช่วงไตรมาส 2/65 ที่ผ่านมา เท่ากับว่าไม่กระทบกำไรขาดทุนปกติ แม้แต่ว่ากรณีหากขายหุ้นออกก็ไม่กระทบ P&amp;L เช่นกัน
ส่วนประเด็นที่น่ากังวลสำหรับ COM7 ในกรณีใช้ดอลลาร์สหรัฐซื้อสินค้าเพียง 3 ล้านดอลลาร์สหรัฐต่อเดือน ก็จะทำให้เกิดผลกระทบจากบาทอ่อนรวมไปถึงดอกเบี้ยขาขึ้น โดยคาดกระทบกำไรเล็กน้อยประมาณ 3-5%
ดังนั้นบริษัทฯ ได้มีการตั้งเป้าหมายขยาย Market share ให้เป็น 35% ภายใน 3 ปี หรือคิดเป็นเติบโตเฉลี่ย 20-30% ต่อปี ภายใต้ 7 กลยุทธ์ที่ประกาศไป ถึงแม้ว่าตลาดจะเริ่มอิ่มตัว แต่ COM7 พิสูจน์แล้วว่าที่ผ่านมาเคยทำได้จริง
อย่างไรก็ตามฝ่ายวิจัยเชื่อว่าราคาหุ้น COM7 จะฟื้นตัวได้ต่อเนื่องจากความมั่นใจผลประกอบการ และจำกัด Downside risk ต่อการปรับประมาณการกำไร โดยคำแนะนำของตลาด อีกทั้ง PER ที่อยู่ราว 24 เท่า ต่ำกว่ากลุ่ม Consumer discretionary ที่ราว 30 เท่า พอสมควร แนะนำ “ซื้อ” ราคาเป้าหมาย 40 บาท
ขณะที่ราคาหุ้นบนกระดานของ COM7 ณ ปิดวันที่ 11 ต.ค. 65 อยู่ที่ระดับ 30.75 บาท บวก 0.50 บาท หรือ 1.65% สูงสุดที่ระดับ 31.25 บาท ต่ำสุดที่ระดับ 29.75 บาท ด้วยมูลค่าการซื้อขาย 533.32 ล้านบาท และหากย้อนกลับไปดูช่วงสัปดาห์ที่ผ่านมาก็จะเห็นได้ชัดว่าราคามีการฟื้นตัวอย่างชัดเจน โดยเมื่อวันที่ 3 ต.ค. 65 ราคาหุ้นปิด 27.50 บาท หากมาเทียบกับราคาหุ้นล่าสุดปิด 30.75 บาท ราคาหุ้นปรับตัวขึ้นไปแล้วราว 11.82%